A BIZOTTSÁG HATÁROZATA
(2008. július 31.)
az Indonéziából importált, emberi fogyasztásra szánt halászati termékekre vonatkozó különleges feltételekről szóló 2006/236/EK határozat módosításáról
(az értesítés a C(2008) 3988. számú dokumentummal történt)
(EGT-vonatkozású szöveg)
(2008/660/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a harmadik országokból a Közösségbe behozott termékek állat-egészségügyi ellenőrzésének megszervezésére irányadó elvek megállapításáról szóló, 1997. december 18-i 97/78/EK tanácsi irányelvre (1) és különösen annak 22. cikke (6) bekezdésére,
tekintettel az élelmiszerjog általános elveiről és követelményeiről, az Európai Élelmiszer-biztonsági Hatóság létrehozásáról és az élelmiszer-biztonságra vonatkozó eljárások megállapításáról szóló, 2002. január 28-i 178/2002/EK európai parlamenti és tanácsi rendeletre (2) és különösen annak 53. cikke (1) bekezdésének b) pontjára,
mivel:
(1)
Az Indonéziából importált, emberi fogyasztásra szánt halászati termékekre vonatkozó különleges feltételekről szóló, 2006. március 21-i 2006/236/EK határozatot (3) az Indonéziában tett közösségi ellenőrző látogatás során a halászati termékek e harmadik országban történő higiénikus kezelését illetően megállapított súlyos hiányosságokat követően fogadták el. Az említett vizsgálatok azt is megállapították, hogy az indonéz hatóságoknál súlyos hiányosságok mutatkoznak a hal megbízható ellenőrzése terén, különösen ami az érintett fajokban előforduló hisztamin és nehézfémek kimutatását illeti.
(2)
A 2006/236/EK határozat előírja, hogy a tagállamoknak biztosítaniuk kell, hogy minden Indonéziából importált halászati terméket tartalmazó szállítmányon elvégezzék a szükséges vizsgálatokat annak érdekében, hogy meggyőződjenek arról, hogy az érintett termékben előforduló nehézfémek szintje nem halad meg bizonyos határértékeket; bizonyos fajok esetében ezenkívül vizsgálatot kell végezniük a hisztamin jelenlétének kimutatására is.
(3)
A 2006/236/EK határozat továbbá arról is rendelkezik, hogy a határozatot az illetékes indonéz hatóságok által nyújtott garanciák, valamint a tagállamok által elvégzett vizsgálatok eredményei alapján felül kell vizsgálni.
(4)
Indonézia most megfelelő garanciákat nyújtott a Bizottságnak. Ezenkívül a tagállamok által az érintett harmadik országból importált halászati termékeken elvégzett vizsgálatok kedvező eredményeket mutatnak az akvakultúra-termékekben előforduló nehézfém és hisztamin tekintetében. Ezért már nem szükséges ellenőrizni valamennyi, a hisztamin jelenléte szempontjából érintett fajokból álló halászatitermék-szállítmányt, illetve valamennyi, a nehézfém jelenléte szempontjából érintett akvakultúratermék-szállítmányt.
(5)
A 2006/236/EK határozat 2. cikke hivatkozik az élelmiszerekben előforduló egyes szennyező anyagok legmagasabb értékének meghatározásáról szóló, 2001. március 8-i 466/2001/EK bizottsági határozatra (4). Ezt a rendeletet hatályon kívül helyezte és felváltotta az élelmiszerekben előforduló egyes szennyező anyagok legmagasabb értékének meghatározásáról szóló, 2006. december 19-i 1881/2006/EK bizottsági rendelet (5). A hivatkozást ezért indokolt módosítani.
(6)
A 2006/236/EK határozatot ezért ennek megfelelően módosítani kell.
(7)
Az ebben a határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2006/236/EK határozat az alábbiak szerint módosul:
1.
Az 1. cikk helyébe a következő szöveg lép:
„1. cikk
Alkalmazási kör
Ez a határozat az Indonéziából importált, emberi fogyasztásra szánt halászati termékekre alkalmazandó.
Nem alkalmazandó azonban az akvakultúra-termékekre.”
2.
A 2. cikk (1) bekezdése helyébe a következő szöveg lép:
„(1) A tagállamok megfelelő mintavételezési tervek és detektálási módszerek használatával biztosítják, hogy minden, az 1. cikk hatálya alá eső terméket tartalmazó szállítmányon elvégezzék a szükséges vizsgálatokat, és meggyőződjenek arról, hogy az érintett termékben előforduló nehézfémek szintje nem haladja meg az 1881/2006/EK bizottsági rendeletben (6) meghatározott határértékeket.
2. cikk
Ennek a határozatnak a tagállamok a címzettjei.
Kelt Brüsszelben, 2008. július 31-én.